Magnhild Meltveit Kleppa (Senterpartiet), 2005-06-04:
Senterpartiet meiner KRL-faget har ein viktig funksjon i vårt fleirkulturelle samfunn. Faget skal bidra til å gi elevane tryggleik i eige verdigrunnlag. Faget skal òg medverka til kunnskap om ulike religionar og livssyn, for slik å skapa forståing og respekt for andre. Senterpartiet meiner det er rett å komma FN-komiteen sine kommentarar til møtes. Vi deler departementet si vurdering om at fritaksordninga må ta omsyn til foreldra sine rettar. Vi støttar forslaga til presiseringar og endringar i fritaksreglane i lova. Vidare meiner Senterpartiet at det er rett å endra læreplanen for å laga eit tydelegare skilje mellom dei delane av KRL-faget som kan oppfattast som religiøs utøving, og dei som ikkje kan det. FN sin menneskerettskomite har innvendingar mot samanhengen mellom KRL-faget og opplæringslova sin formålsparagraf, fritaksordninga og påstått religionsutøving i faget. Senterpartiet meiner departementet sitt forslag kjem innvendingane frå FN-komiteen til møtes, for det første ved at faget ikkje lenger viser til formålsparagrafen, og for det andre ved at omgrepet «tru» er endra til «kristendomsforståing». Vidare er fritaksreglane presiserte og skilde ut i ein eigen regel. KRL er i dag eit obligatorisk fag i lærarutdanninga. Det meiner Senterpartiet er viktig. Vi støttar òg Regjeringa sitt forslag i revidert budsjett om midlar til etter- og vidareutdanning i KRL-faget. Det er viktig at lærarane blir oppdaterte på nytt læreplanverk i faget, slik at opplæringa skjer etter den nye læreplanen sin intensjon og innhald. Vi registrerer at SV vil endra formålsparagrafen for skulen. Senterpartiet vil ha ein verdiforankra skule. KRL-faget er meint å vera eit samlande fag. Det er ein tankekross at dagens formålsparagraf for tida ser ut til å gjera skulen og KRL-faget meir til ein kamparena enn til ei samling av verdiar. Vi har med interesse merka oss at fleire kyrkjeleiarar i det siste har gitt uttrykk for at formålsparagrafen kan ha ein annan ordlyd enn i dag. Vi er opne for ein debatt som gjeld endring av visse formuleringar. Men lat meg streka under: Senterpartiet meiner at eit slikt spørsmål krev grundig drøfting. Det krev tid til drøfting av kva formålsparagrafen betyr for skulen, korleis formålsparagrafen fungerer i dag, og kva for alternative formuleringar som kan vera aktuelle. Senterpartiet ynskjer ein skule som framleis tek vare på den kristne kulturarven og det humanistiske grunnlaget som har brei støtte og lang tradisjon i vår skule og vårt folk. For oss står ei verdiforankring av skulen fast. Eventuelle omformuleringar må i tilfelle ta opp i seg grunnleggjande verdiar frå kristen og humanistisk tradisjon og gi forståing for ulike kulturar og religionar, med respekt for andre som ei hovudsak. Senterpartiet har ikkje teke initiativ i retning endring av formålsparagrafen, men, som eg har sagt: Vi kan vera opne for ei slik drøfting. Det må i tilfelle skje som ei forlenging av dei initiativa som Kyrkja sjølv tek til dette. Når direktøren i Kyrkjerådet, når fleire biskopar no stiller spørsmål ved dagens formuleringar, blir det for oss litt søkt å lata auga og øyra heilt att for dette. Men lat meg streka under til slutt: Ei verdiforankring av norsk skule skal etter vårt syn stå fast.